Ehdotus: neuvoston asetukseksi toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun asetuksen (ETY) N:o 3677/90 muuttamisesta /* KOM/2001/0044 lopull. - ACC 2001/0034 */





Ehdotus NEUVOSTON ASETUKSEKSI toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun asetuksen (ETY) N:o 3677/90 muuttamisesta (komission esittämä) PERUSTELUT 1. Joulukuun 13 päivänä 1990 annetulla neuvoston asetuksella (ETY) N:o 3677/90 vahvistetaan tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen toteutettavat toimenpiteet. 2. Sassafrasöljyyn sovellettavien määräysten tulkinta vaihtelee nykyisin yhteisössä, sillä tietyissä jäsenvaltioissa kyseinen öljy katsotaan safrolia sisältäväksi seokseksi ja näin ollen sitä valvotaan, kun taas toisissa jäsenvaltioissa sassafrasöljyä pidetään luonnontuotteena eikä sitä valvota. Luonnontuotteita koskevan viittauksen sisällyttäminen luokitellun aineen määritelmään poistaa tämän tulkintaeron, ja tällöin valvonta voidaan ulottaa koskemaan myös sassafrasöljyä; määritelmä kattaa kuitenkin ainoastaan sellaiset luonnontuotteet, joista voidaan helposti uuttaa luokiteltuja aineita. 3. Asetukseen olisi lisättävä säännös jäsenvaltioiden viranomaisten ja kemianteollisuuden tukemiseksi annettavien suuntaviivojen laatimisesta sellaisten aineiden osalta, jotka eivät kuulu huumausaineiden esiasteita koskevan sääntelyn alaan, mutta joita silti voidaan käyttää synteettisten huumausaineiden laittomaan valmistukseen. Yhteistyömenettelyn vahvistaminen sisältyy huumausaineiden torjuntaa koskevaan Euroopan unionin toimintasuunnitelmaan, jonka Santa Maria da Feirassa 19 ja 20 päivänä kesäkuuta 2000 kokoontunut Eurooppa-neuvosto hyväksyi. 4. Neuvoston asetusta muutettaessa on noudatettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY säännöksiä. 5. Esitetään, että neuvosto hyväksyisi ehdotuksen asetuksen (ETY) N:o 3677/90 muuttamisesta. 2001/0034 (ACC) Ehdotus NEUVOSTON ASETUKSEKSI toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen annetun asetuksen (ETY) N:o 3677/90 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen [1], [1] EYVL C sekä katsoo seuraavaa: (1) Neuvoston asetuksella (ETY) N:o 3677/90 [2] vahvistetaan toimenpiteet huumausaineiden tai psykotrooppisten aineiden laittomaan valmistukseen tarkoitettujen tiettyjen aineiden kulkeutumisen estämiseksi. [2] EYVL L 357, 20.12.1990, s. 1, asetus sellaisena kuin se on viimeksi muutettuna komission asetuksella (ETY) N:o 3769/92, EYVL L 383, 29.12.1992, s. 17. (2) Sassafrasöljyyn sovellettavien määräysten tulkinta vaihtelee nykyisin yhteisössä, sillä tietyissä jäsenvaltioissa kyseinen öljy katsotaan safrolia sisältäväksi seokseksi ja näin ollen sitä valvotaan, kun taas toisissa jäsenvaltioissa sassafrasöljyä pidetään luonnontuotteena eikä sitä valvota. Luonnontuotteita koskevan viittauksen sisällyttäminen luokitellun aineen määritelmään poistaa tämän tulkintaeron, ja tällöin valvonta voidaan ulottaa koskemaan myös sassafrasöljyä. Määritelmän olisi katettava ainoastaan sellaiset luonnontuotteet, joista voidaan helposti uuttaa luokiteltuja aineita. (3) Yhteistyömenettelyn vahvistaminen sisältyy huumausaineiden torjuntaa koskevaan Euroopan unionin toimintasuunnitelmaan, jonka Santa Maria da Feirassa 19 ja 20 päivänä kesäkuuta 2000 kokoontunut Eurooppa-neuvosto hyväksyi. Jäsenvaltioiden viranomaisten ja kemianteollisuuden tukemiseksi, erityisesti sellaisten aineiden osalta, jotka eivät kuulu huumausaineiden esiasteita koskevan sääntelyn alaan, mutta joita silti voidaan käyttää synteettisten huumausaineiden laittomaan valmistukseen, olisi annettava komissiolle tehtäväksi laatia suuntaviivat kyseisen teollisuuden auttamiseksi. (4) Jotta otettaisiin huomioon menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehty neuvoston päätös 1999/468/EY [3], olisi mukautettava asetuksen (ETY) N:o 3677/90 komiteamenettelyä koskevat säännökset. [3] EYVL L 184, 17.7.1999, s. 23 (5) Sen vuoksi olisi muutettava asetusta (ETY) N:o 3677/90, ON ANTANUT TÄMÄN ASETUKSEN: 1 artikla Muutetaan asetus (ETY) N:o 3677/90 seuraavasti: 1) Korvataan 1 artiklan 2 kohdan a alakohta seuraavasti: "a) 'luokitellulla aineella' kaikkia liitteessä mainittuja aineita, mukaan lukien näitä aineita sisältävät seokset ja luonnontuotteet. Tähän ei sisälly luokiteltuja aineita sisältäviä lääkkeitä, seoksia, luonnontuotteita tai muita valmisteita, joiden koostumus on sellainen, ettei näitä aineita ole helppo käyttää tai uuttaa yksinkertaisilla tai taloudellisesti kannattavilla keinoilla;" 2) Lisätään 3 a artikla seuraavasti: "3 a artikla Suuntaviivat 1. Helpottaakseen 3 artiklassa tarkoitettua yhteistyötä ja ulottaakseen sen koskemaan huumausaineiden ja psykotrooppisten aineiden laittomassa valmistuksessa yleisesti käytettyjä luokittelemattomia aineita komissio laatii ja ajantasaistaa 10 artiklan 2 kohdassa tarkoitettua menettelyä noudattaen suuntaviivat kemianteollisuuden auttamiseksi. 2. Suuntaviivoissa on erityisesti: a) tietoja keinoista tunnistaa ja ilmoittaa epäilyksenalaisista liiketoimista; b) säännöllisesti päivitettävä luettelo huumausaineiden ja psykotrooppisten aineiden laittomassa valmistuksessa yleisesti käyttävistä luokittelemattomista aineista, jotta teollisuudenala voi vapaaehtoisesti valvoa kyseisten aineiden kauppaa; c) muita mahdollisesti hyödyllisiksi katsottavia tietoja. 3. Jäsenvaltiot huolehtivat suuntaviivojen ja 2 kohdan b alakohdassa tarkoitetun luettelon säännöllisestä levityksestä toimivaltaisten viranomaisten tarkoituksenmukaiseksi katsomalla tavalla suuntaviivojen tarkoituksen mukaisesti." 3) Korvataan 10 artikla seuraavasti: "10 artikla 1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Viitattaessa tähän kohtaan sovelletaan päätöksen 1999/486/EY 4 artiklassa säädettyä hallintomenettelyä ja otetaan huomioon mainitun päätöksen 7 artikla. 3. Päätöksen 1999/468/EY 4 artiklan 3 kohdassa säädetty määräaika on kolme kuukautta." 4) Lisätään 10 a artikla seuraavasti: "10 a artikla Tämän asetuksen täytäntöönpanemiseksi tarvittavista toimenpiteistä päätetään 10 artiklan 2 kohdassa tarkoitettua menettelyä noudattaen. Tätä menettelyä sovelletaan erityisesti, kun a) määritetään 3 luokkaan kuuluvien luokiteltujen aineiden määriä ja yksilöidään 3 luokkaan kuuluvia luokiteltuja aineita sisältäviä seoksia 2 a artiklan 2 kohdan toista alakohtaa sovellettaessa; b) yksilöidään maita ja aineita 5 artiklan 2 kohtaa sovellettaessa; c) hyväksytään vientilupiin liittyvät vaatimukset 5 a artiklan 1 kohdan b alakohtaa sovellettaessa, jos asianomaisen kolmannen maan kanssa ei ole tehty sopimusta; d) hyväksytään 4 artiklassa tarkoitettu vientiluvan lomakkeen malli sekä kyseisen lomakkeen käyttöä ja 5 ja 5 a artiklassa tarkoitetun yksittäisiä yleisiä maastavientilupia koskevan järjestelmän toteuttamista koskevat yksityiskohtaiset säännöt; e) muutetaan tämän asetuksen liite siinä tapauksessa, että Yhdistyneiden kansakuntien yleissopimuksen liitteessä olevia taulukoita muutetaan. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja